KOMMISSIONENS FORORDNING (EF) Nr. 1890/98 af 3. september 1998 om ændring af forordning (EF) nr. 1780/97 om gennemførelsesbestemmelser til Rådets forordning (EF) nr. 723/97 om gennemførelse af medlemsstaternes aktionsprogrammer inden for kontrol med udgifter, der påhviler EUGFL, Garantisektionen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 723/97 af 22. april 1997 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen (1), særlig artikel 6, og

ud fra følgende betragtninger:

Artikel 2 og 3 i Kommissionens forordning (EF) nr. 1780/97 (2) om gennemførelsesbestemmelser til Rådets forordning (EF) nr. 723/97 indeholder bestemmelser om fremgangsmåde og frister for betaling af EF's finansielle bidrag til medlemsstaterne; den fastsatte fremgangsmåde, hvorefter der foretages en enkelt årlig betaling, der omfatter saldoen for det foregående år og forskuddet for det følgende år, har vist sig at være vanskelig at anvende i praksis, og den indebærer desuden, at der ikke tages hensyn til de bevillinger, som budgetmyndigheden har godkendt for det følgende år;

for at forbedre forvaltningen af foranstaltningerne må de forskud, der skal udbetales til medlemsstaterne efter artikel 7 i Kommissionens forordning (EF) nr. 296/96 (3), senest ændret ved forordning (EF) nr. 1391/97 (4), ikke trækkes fra de ubenyttede beløb i det foregående år, men fra de ubenyttede beløb i året forinden, og desuden må maksimumsbeløbet for EF's finansielle bidrag ikke fastlægges, før bevillingerne er blevet godkendt af budgetmyndigheden;

de i denne forordning fastsatte foranstaltninger er i overensstemmelse med udtalelse fra EUGFL-komitéen -

UDSTEDT FØLGENDE FORORDNING:

Artikel 1

I forordning (EF) nr. 1780/97 foretages følgende ændringer:

1) Artikel 2, stk. 1, 2 og 3, affattes således:

1. »Medlemsstaterne indsender deres aktionsprogrammer for det første og andet år, hvor forordning (EF) nr. 723/97 anvendes, inden udgangen af anden måned efter datoen for nærværende forordnings ikrafttræden. Kun udgifter, der er indgået forpligtelser for efter den 1. januar 1997, kan medfinansieres af EF. Aktionsprogrammerne for de følgende år forelægges efter den fremgangsmåde, der er fastsat i artikel 2, stk. 1 og 2, i ovennævnte forordning.

Overslag opstilles efter skemaet i bilaget.

2. I den måned, der følger efter vedtagelsen af De Europæiske Fællesskabers almindelige budget for det pågældende regnskabsår, fastlægger Kommissionen på grundlag af de modtagne oplysninger maksimumsbeløbet for EF's finansielle bidrag i hver medlemsstats valuta.

Hvis der er udgifter, der ikke kan medfinansieres af EF, underretter Kommissionen de pågældende medlemsstater herom, samt om grunden hertil.

3. Senest den 31. maj hvert år sender hver medlemsstat Kommissionen en opgørelse over de udgifter, den har betalt i det foregående kalenderår. For disse udgifter gælder maksimumsbeløbet for EF's finansielle bidrag, der er fastsat i artikel 4, stk. 2, i ovennævnte forordning, idet udgifterne dog er begrænset til de beløb, der er anført i aktionsprogrammerne, og som Kommissionen accepterer at medfinansiere. For 1997 udskydes fristen for afholdelsen af udgifterne dog til den 31. august 1998, og opgørelsen over betalte udgifter skal være Kommissionen i hænde senest den 31. oktober 1998.

Denne opgørelse opstilles efter skemaet i bilaget«

2) Artikel 3 affattes således:

»Artikel 3

Maksimumsbeløbet som fastsat i artikel 4, stk. 2, i forordning (EF) nr. 723/97, der er nedsat med eventuelle uanvendte beløb, og som er udbetalt for det næstsidste år, betragtes som en udgift, der er omhandlet i artikel 7 i forordning (EF) nr. 296/96, for den måned, hvor maksimumsbeløbet fastlægges af Kommissionen.«

3) Som artikel 3a indsættes:

»Artikel 3a

Det uanvendte beløb for de to seneste år, hvor nærværende forordning blev anvendt, indbetales til EUGFL på den relevante budgetkonto som udgifter for juni i regnskabsåret efter det år, hvor beløbet blev afholdt.«

4) Ordet »afholdt« i punkt 5 i bilaget til nærværende forordning ændres til ordet »betalt«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. september 1998.

På Kommissionens vegne

Franz FISCHLER

Medlem af Kommissionen

(1) EFT L 108 af 25. 4. 1997, s. 6.

(2) EFT L 252 af 16. 9. 1997, s. 20.

(3) EFT L 39 af 17. 2. 1996, s. 5.

(4) EFT L 190 af 19. 7. 1997, s. 20.